Euroopa Liidu Teataja L 203 , 28/07/2001 Lk 0016 - 0017



Nõukogu otsus, 23. juuli 2001, millega muudetakse otsust 90/424/EMÜ kulutuste kohta veterinaaria valdkonnas (2001/572/EÜ) EUROOPA LIIDU NÕUKOGU, võttes arvesse Euroopa Ühenduse asutamislepingut, võttes arvesse nõukogu 26. juuni 1990. aasta otsust 90/424/EMÜ (kulutuste kohta veterinaaria valdkonnas), [1] eriti selle artikli 24 lõikeid 1 ja 2, võttes arvesse komisjoni ettepanekut, ning arvestades järgmist: (1) Otsus 90/424/EMÜ näeb ette ühenduse rahalise toetuse kasutamise võimaluse selle lisas loetletud haiguste likvideerimisel ja seirel. (2) Loetelu võib täiendada või muuta, et võtta arvesse ühenduse tervisliku olukorra arengut. (3) Nakkuslik lõhe aneemia on uus haigus, mida esmakordselt esines ühenduses 1998. aastal ja mis võib tekitada lõhekasvatustööstusele olulist kahju. (4) Nakkuslikku lõhe aneemiat on oluline kontrolli all hoida, et see ei leviks teistele aladele. (5) Lammaste katarraalne palavik on lammaste, kitsede ja teiste mäletsejaliste lülijalgsetega leviv viirushaigus. (6) Lammaste katarraalne palavik mõjutab Maailma Loomatervishoiu Organisatsiooni A-loetelus esitatud tundlikku liiki elusloomade liikumist rahvusvahelisel tasemel. (7) Lammaste katarraalne palavik sisenes ühenduse territooriumile väljastpoolt ja levis nakatunud vektorite kaudu. (8) Teatavaid Euroopa Liidu alasid tuleb kliimatingimuste tõttu lugeda lammaste katarraalse palaviku suhtes kõrge riskiga aladeks. (9) Otsusega 90/424/EMÜ sätestatakse erakorralised meetmed lammaste katarraalse palaviku puhangute korral. Ühenduse rahalist toetust on vaja ka seire läbiviimiseks ja teatavate tõrjeabinõude jaoks, sealhulgas lammaste katarraalse palaviku vastu vaktsineerimine kõrge riskiga piirkondades, kus haigus paiguti esineb. (10) Neid arenguid arvestades tuleks kõnealusesse loetelusse lisada nakkuslik lõhe aneemia ja lammaste katarraalne palavik, et oleks võimalik ühenduselt saada rahalist toetust haiguse likvideerimise ja seire programmide rakendamiseks. Lammaste katarraalse palaviku suhtes tuleks vastu võtta erikriteeriumid, mis võimaldaksid otsuse 90/424/EMÜ artikli 24 lõikes 1 sätestatud finantsmeetme rakendamist. (11) Ühenduse rahalise toetuse saamise tingimustele vastamiseks peavad olema täidetud otsuse 90/424/EMÜ asjakohased nõuded ja nakkusliku lõhe aneemia osas nõukogu 24. juuni 1993. aasta direktiivi 93/53/EMÜ (millega seati sisse minimaalsed ühenduse meetmed teatavate kalahaiguste tõrjeks) [2] asjakohased nõuded. (12) Nõukogu 17. detsembri 1999. aasta määrus (EÜ) nr 2792/1999 (millega kehtestatakse kalandussektorile ühenduse struktuuriabi andmise üksikasjalikud eeskirjad ja kord) [3] ja eriti selle artikli 15 lõike 3 punkt g, on kohane õiguslik alus rahalise abi tagamiseks nakkusliku lõhe aneemia osas; seega on kohaldatavad nõukogu 21. juuni 1999. aasta määruse (EÜ) nr 1260/1999 (millega nähakse ette üldsätted struktuurifondide kohta) [4] III jaotise sätted, erandina otsuse 90/424/EMÜ artikli 24 lõigetest 5 ja 6 teisest lausest ja lõigetest 8 ja 9. (13) Otsust 90/424/EÜ tuleks vastavalt muuta, ON VASTU VÕTNUD KÄESOLEVA OTSUSE: Artikkel 1 Otsuse 90/424/EMÜ lisas lisatakse 1. rühmale järgmised taanded: "— lõhe nakkuslik aneemia (ISA), [5] — lammaste katarraalne palavik endeemilistel või kõrge riskiga aladel. [6] Artikkel 2 Käesolev otsus on adresseeritud liikmesriikidele. Brüssel, 23. juuli 2001 Nõukogu nimel eesistuja A. Neyts-Uyttebroeck [1] EÜT L 224, 18.8.1990, lk 19. Otsust on viimati muudetud määrusega (EÜ) nr 1258/1999 (EÜT L 160, 26.6.1999, lk 103). [2] EÜT L 175, 19.7.1993, lk 23. Direktiivi on viimati muudetud 1994. aasta ühinemisaktiga. [3] EÜT L 337, 30.12.1999, lk 10. [4] EÜT L 161, 26.6.1999, lk 1. [5] Lõhe nakkusliku aneemia tõrje alaseks tegevuseks on võimalik saada ühenduselt rahalist toetust ainult määruse (EÜ) nr 2792/1999 (EÜT L 337, 30.12.1999, lk 10) artikli 15 lõike 3 punkti g alusel. 21. juuni 1999. aasta määruse (EÜ) nr 1260/1999 (millega nähakse ette üldsätted struktuurifondide kohta) (EÜT L 161, 26.6.1999, lk 1.) III jaotise sätted on kohaldatavad kõnealuse tegevuse suhtes erandina käesoleva otsuse artikli 24 lõigete 5 ja 6 teisest lausest ja lõigetest 8 ja 9. [6] Ka lammaste katarraalse palaviku tõrje alaseks tegevuseks on võimalik saada ühenduselt rahalist toetust artikli 24 lõike 1 alusel seoses kahjuga, mis on tekkinud selle haiguse tagajärjel surnud loomade tõttu, mille suhtes võetakse otsus vastu artiklis 41 sätestatud korras." --------------------------------------------------